Kjempekonkurs i industrikonsern
Multi Vedlikehold Drift omsatte for 645 millioner kroner og hadde 177 ansatte i 2022. Nå er det over for selskapet. Sent i januar hadde selskapet 118 millioner kroner i gjeld, viser rettsdokumenter. Tirsdag var det kroken på døren da Multi Vedlikehold Drift (MVD) ble slått konkurs. Siste offentliggjorte regnskap er fra 2022, da hadde selskapet et resultatet før skatt kom inn på 105 millioner kroner. Samme år var selskapet registrert med 177 ansatte. På spørsmål om hva som vil skje med de ansatte svarer bostyrer Håvard Wiker at de nå vil se om det er noen som vil videreføre virksomheten. Selskapet er det største i konsernet Multi Industrier som holder til i Tysvær kommune. Bostyrer Wiker opplyser til E24 at hele konsernet har vært under rekonstruksjon, også kjent som konkursbeskyttelse, de siste to ukene. – I dag ble Multi Vedlikehold Drift tatt under konkursbehandling. Multi Industrier, Multi Vedlikehold Eiendom og Multi Vedlikehold Rental er fortsatt under rekonstruksjon. Det vil de nok være en stund til, sier han.  – Snakk om en del aksjer – Nå prøver vi å få kontroll på verdiene i selskapet. Det er blant annet snakk om en del aksjer som vi må gjøre en vurdering på, sier Wiker.  Ifølge proff.no hadde selskapet over 182 millioner kroner i finansielle anleggsmidler i 2022.  I januar ble det åpnet rekonstruksjonen, også kjent som konkursbeskyttelse i selskapet. I følge tingretten fordi «Skyldneren har alvorlige økonomiske problemer, og at skyldneren ikke har funnet en løsning på gjeldsproblemene».  – Vi hadde noen gode år, så var det noen kontrakter vi ikke vant, dermed ble det likviditetsskvis, sa daglig leder John Steinar Pedersen til Haugesunds Avis i slutten av januar. – Både tingretten og rekonstruktøren mener det er liv laga – det er mer verdier enn gjeld, mente Pedersen den gangen. Pedersen hadde ikke anledning til å svare på E24s spørsmål, tirsdag ettermiddag. Eier flere selskaper Ifølge Brønnøysundregistrene driver Multi Vedlikehold Drift med overflatebehandling av metaller og annen spesialisert bygge- og anleggsvirksomhet.  Selskapet eier datterselskapet Multi Vedlikehold Rental som fortsatt er under rekonstruksjon. Multi Vedlikehold Drift eier også 80 prosent av selskapet Kb Stålindustrier og 55 prosent av selskapet Multi Watertools.  Konsernet har også drevet en vingård i Slovenia siden 2004.  Dagens Næringsliv henviste til årsregnskapet i 2022 og skrev at vingården enten skal bli leid ut til turister eller legges ut for salg.
Multi Vedlikehold Drift (MVD) er konkurs. MVD er det største selskapet i konsernet Multi Industrier i Tysvær kommune. Bostyrer Håvard Wiker uttalte at de nå vil se etter noen som kan videreføre virksomheten. MVD åpnet rekonstruksjonen, også kjent som konkursbeskyttelse, i januar på grunn av alvorlige økonomiske problemer. Selskapet omsatte for 645 millioner kroner og hadde 177 ansatte i 2022, er nå konkurs. Sent i januar hadde selskapet en gjeld på 118 millioner kroner.